Produkty A, B a C vo všeobecnosti predáva ten istý distribútor, resp. distribútori. Produkty A a B patria do toho istého produktového a geografického trhu, ale sú diferencované a majú objektívne odlišné charakteristiky. Produkt C patrí do iného produktového trhu.

Dodávateľ, ktorý vo všeobecnosti distribuuje svoje produkty prostredníctvom nezávislých distribútorov, chce využiť dohodu o zastúpení na distribúciu produktu A, ktorý zahŕňa novú funkciu. Túto dohodu o zastúpení ponúkne svojim nezávislým distribútorom (pre produkt B), ktorí už pôsobia na tom istom produktovom a geografickom trhu, a to bez toho, aby od nich právne alebo fakticky požadoval, aby ju uzavreli.

Na to, aby táto dohoda o zastúpení nepatrila do rozsahu pôsobnosti článku 101 ods. 1 zmluvy a aby sa splnili podmienky uvedené v bodoch (30) až (33), musí splnomocniteľ uhradiť všetky investície súvisiace s činnosťou predaja každého z produktov A a B (a nielen produktu A), pretože oba produkty patria do toho istého produktového a geografického trhu. Napríklad náklady spojené s úpravou alebo vybavením predajne s cieľom vystavovať a predávať produkty A a B sa môžu týkať konkrétneho trhu. Podobne platí, že náklady na odbornú prípravu zamestnancov s cieľom predávať produkty A a B a náklady spojené s konkrétnym skladovacím zariadením potrebným pre produkty A a B sa takisto môžu týkať konkrétneho trhu. Tieto relevantné investície, ktoré by sa zvyčajne od obchodného zástupcu požadovali pri jeho vstupe na trh a začatí predaja produktov A a B, by mal znášať splnomocniteľ, aj keby bol konkrétny obchodný zástupca už etablovaný na relevantnom trhu ako nezávislý distribútor.

Splnomocniteľ by však nemusel uhradiť investície týkajúce sa predaja produktu C, ktorý nepatrí do toho istého produktového trhu ako produkty A a B. Navyše v prípade, že predaj produktu B si vyžaduje osobitné investície, ktoré nie sú potrebné na predaj produktu A, napríklad investície do špecializovaného zariadenia alebo odbornej prípravy zamestnancov, by takéto investície neboli relevantné, a preto by ich splnomocniteľ ani nemusel uhradiť za predpokladu, že distribútor môže pôsobiť na relevantnom trhu, ktorý zahŕňa produkty A a B, iba prostredníctvom predaja produktu A.

Pokiaľ ide o reklamu, investície do reklamy v prípade predajne obchodného zástupcu ako takej, na rozdiel od reklamy týkajúcej sa iba produktu A, by boli všeobecne prospešné tak pre predajňu obchodného zástupcu, ako aj pre predaj produktov A, B a C, pričom iba produkt A sa predáva na základe dohody o zastúpení. Tieto náklady by preto boli čiastočne relevantné na účely posúdenia dohody o zastúpení, a to v rozsahu, v akom súvisia s predajom produktu A, ktorý sa predáva na základe dohody o zastúpení. Náklady na reklamnú kampaň týkajúcu sa výlučne produktov B alebo C by však neboli relevantné, a preto by ich splnomocniteľ nemusel uhradiť za predpokladu, že distribútor môže pôsobiť na relevantnom trhu iba prostredníctvom predaja produktu A.

Rovnaké zásady sa uplatňujú na investície do webového sídla alebo internetového obchodu, pretože časť týchto investícií by nebola relevantná, keďže by sa musela vykonať bez ohľadu na produkty predávané na základe dohody o zastúpení. Splnomocniteľ by preto nemusel uhradiť všeobecné investície do dizajnu webového sídla obchodného zástupcu, pokiaľ by sa samotné webové sídlo mohlo používať na predaj iných produktov ako tých, ktoré patria do relevantného produktového trhu, napríklad produktu C alebo, všeobecnejšie povedané, produktov iných ako A a B. Investície spojené s činnosťou reklamy alebo predaja produktov, ktoré patria do relevantného produktového trhu, t. j. produktov A aj B, na webovom sídle by však boli relevantné. Preto by v závislosti od úrovne investícií potrebných na reklamu a predaj produktov A a B na webovom sídle musel splnomocniteľ uhradiť časť nákladov na zriadenie a/alebo prevádzkovanie webového sídla alebo internetového obchodu. Akékoľvek investície konkrétne spojené s reklamou alebo predajom produktu B by sa nemuseli uhradiť za predpokladu, že distribútor môže pôsobiť na relevantnom trhu iba formou predaja produktu A.